CELEX: 32012D0117
Language: lt
Date: 2012-02-23 00:00:00
Title: 2012/117/ES: 2012 m. vasario 23 d. Komisijos įgyvendinimo sprendimas, kuriuo, siekiant vertinti programos GALILEO įgyvendinimą, nustatomas svarbiausių sprendimų dėl programos plėtojimo ir išdėstymo etapais numatyto antžeminių centrų ir stočių įrengimo priėmimo planas

24.2.2012   
            
            
               LT
            
            
               Europos Sąjungos oficialusis leidinys
            
            
               L 52/28
            
         KOMISIJOS ĮGYVENDINIMO SPRENDIMAS
   2012 m. vasario 23 d.
   kuriuo, siekiant vertinti programos GALILEO įgyvendinimą, nustatomas svarbiausių sprendimų dėl programos plėtojimo ir išdėstymo etapais numatyto antžeminių centrų ir stočių įrengimo priėmimo planas
   (2012/117/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2008 m. liepos 9 d. Europos Parlamento ir Tarybos reglamentą (EB) Nr. 683/2008 dėl tolesnio Europos palydovinės navigacijos programų (EGNOS ir GALILEO) įgyvendinimo (1), ypač į jo 12 straipsnio 3 dalį,
   kadangi:
   
               (1)
            
            
               programos GALILEO finansinis ir teisinis pagrindas nustatytas Reglamentu (EB) Nr. 683/2008. Pagal šį reglamentą Europos Sąjunga yra viso materialiojo ar nematerialiojo turto, sukurto ar pertvarkyto vykdant šias programas, ir pagal programą GALILEO sukurtos sistemos, sudarytos iš palydovų sistemos ir pasaulinio antžeminių stočių tinklo, savininkė;
            
         
               (2)
            
            
               vertinant programos GALILEO įgyvendinimą būtinas integruotas rizikos valdymas; todėl programos valdytojas per tinkamą laikotarpį turi priimti svarbiausius sprendimus, t. y. sprendimus, darančius didelį poveikį sąnaudoms, darbotvarkei, rezultatams ir (arba) grėsmėms, imtis skaidrių su minėtais svarbiausiais sprendimais, kuriuos dar reikia priimti, susijusių veiksmų ir juos įgyvendinti. Kai kurie iš šių sprendimų yra susiję su antžeminės infrastruktūros įrengimu programos plėtojimo ir suderinimo bei išdėstymo etapais;
            
         
               (3)
            
            
               pagal programą GALILEO sukurtos sistemos pasaulinį antžeminių stočių tinklą sudaro šeši centrai ir viena stotis bei keturios vadinamosios nuotolinės stotys;
            
         
               (4)
            
            
               šeši antžeminiai centrai ir stotis yra: du vienas kitą dubliuojantys centrai, kurie kontroliuoja bendrą sistemos veikimą (toliau – kontrolės centrai arba GCC); GALILEO saugumo centras, nurodytas Reglamento Nr. 683/2008 16 straipsnyje, kurio paskirtis – užtikrinti sistemos saugumą ir teikiamas paslaugas ir kuris, siekiant paslaugos tęstinumo, padalytas į dvi dalis (toliau – GALILEO saugumo centras arba GSMC); paslaugų centras, kuris užtikrina sistemos ir atvirosios paslaugos, komercinės paslaugos ir žmogaus gyvybės apsaugos paslaugos naudotojų ryšį (toliau – GNSS paslaugų centras arba GSC); centras, kuris kontroliuoja paieškos ir gelbėjimo paslaugos veikimui būtinos informacijos teikimą ir užtikrina sistemos ir struktūros COSPAS-SARSAT sąsają (toliau – SAR paslaugų centras); centras, kuris programos valdytojo vardu ir nepriklausomai nuo eksploatuotojo vertina teikiamų paslaugų kokybę ir naudotojų bendruomenėms teikia su laiku ir geodezija susijusią informaciją (toliau – GALILEO veikimo vertinimo centras); stotis, kuri tikrina ką tik į orbitą paleistų palydovų siunčiamų signalų kokybę (toliau – veikimo orbitoje tikrinimo stotis);
            
         
               (5)
            
            
               išdėstant šiuos centrus ir stotis atsižvelgta į galimą būsimą įrangą ir jau esamus įrenginius, pritaikytus vykdyti paskirtas užduotis, kiekvieno centro ir stoties saugumo reikalavimų laikymąsi, techninius ir biudžeto apribojimus bei kiekvienos valstybės narės nacionalinio saugumo reikalavimus;
            
         
               (6)
            
            
               keturios vadinamųjų nuotolinių stočių serijos yra: nuotolinio valdymo ir telemetrinės stotys, kurios dėl aukštynkrypčio ir žemynkrypčio ryšio jungčių veikia kaip tarpinis palydovų ir dviejų kontrolės centrų punktas (toliau – TTC stotys); GALILEO matavimo stotys, kurios, kad būtų teikiamos paslaugos, atlieka pseudonuotolinius matavimus, gaudo palydovų siunčiamus signalus ir tikrina jų kokybę (toliau – GSS stotys); duomenų siuntimo palydovams stotys, kurios perduoda palydovams paslaugų teikimui būtinus duomenis (toliau – ULS stotys); stotys, kurios užtikrina paieškos ir gelbėjimo paslaugos teikimui būtinų duomenų rinkimą (toliau – SaR stotys);
            
         
               (7)
            
            
               nuotolinių stočių skaičiaus ir vietos pasirinkimas priklauso nuo geografinių ir techninių apribojimų, susijusių su optimaliausiu jų išdėstymu visoje planetoje, su galima būsima įranga ir jau esamais įrenginiais, pritaikytais vykdyti paskirtas užduotis, kiekvienos stoties saugumo reikalavimų laikymosi ir kiekvienos valstybės narės nacionalinio saugumo reikalavimų. Atsižvelgiant į programų įgyvendinimo pažangą, jų reikmes ir logistinių arba politinių reikalavimų raidą, šis pasirinkimas gali būti keičiamas; todėl numatytų įrengti nuotolinių stočių skaičius ir vieta gali būti tik orientaciniai;
            
         
               (8)
            
            
               todėl, siekiant vertinti pagal programą GALILEO sukurtos sistemos pasaulinio antžeminių stočių tinklo elementų įrengimą, tikslinga nustatyti svarbiausių sprendimų priėmimo planą;
            
         
               (9)
            
            
               šiame sprendime nustatytos priemonės atitinka Reglamento (EB) Nr. 683/2008 19 straipsnio 1 dalimi įsteigto komiteto nuomonę,
            
         PRIĖMĖ ŠĮ SPRENDIMĄ:
   Pirmas straipsnis
   Siekiant vertinti programos GALILEO įgyvendinimą, šio sprendimo priede pateikiamas svarbiausių sprendimų dėl programos plėtojimo ir išdėstymo etapais, kaip apibrėžta Reglamento (EB) Nr. 683/2008 3 straipsnio b ir c punktuose, numatyto antžeminių centrų ir stočių įrengimo priėmimo planas.
   2 straipsnis
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2012 m. vasario 23 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 196, 2008 7 24, p. 1.
   
      PRIEDAS
      Svarbiausių sprendimų dėl programos plėtojimo ir išdėstymo etapais, kaip apibrėžta Reglamento (EB) Nr. 683/2008 3 straipsnio b ir c punktuose, numatyto antžeminių centrų ir stočių įrengimo priėmimo planas, nustatytas siekiant vertinti programos GALILEO įgyvendinimą
      
                  Data
               
               
                  Svarbiausių sprendimų planas
               
               
                  Priemonės
               
            
                  
                     2009–2016 m.
                  
               
               
                  
                     Antžeminių centrų įrengimas
                  
               
               
                   
               
            
                  2009–2014 m.
               
               
                  Dviejų kontrolės centrų (GCC) įrengimas
               
               
                  Vienas kontrolės centras yra laipsniškai įrengiamas Oberpfafenhofene (Vokietija). Darbai prasidėjo 2009 m. ir bus baigti 2014 m.
               
            
                   
               
               
                   
               
               
                  Vienas kontrolės centras yra laipsniškai įrengiamas Fučine (Italija). Darbai prasidėjo 2009 m. ir bus baigti 2014 m.
               
            
                  2013–2015 m.
               
               
                  GALILEO saugumo centro (GSMC) įrengimas
               
               
                  GALILEO saugumo centras, padalytas į dvi dalis, turėtų būti laipsniškai įrengiamas Prancūzijoje ir Jungtinėje Karalystėje. Darbai turėtų prasidėti 2013 m. ir būti baigti 2015 m. 2012 m. Prancūzija ir Jungtinė Karalystė turėtų pasirašyti susitarimo memorandumus dėl jo kūrimo.
               
            
                  2011–2016 m.
               
               
                  GNSS paslaugų centro (GSC) įrengimas
               
               
                  GNSS paslaugų centras yra laipsniškai įrengiamas Madride (Ispanija). Darbai prasidėjo 2011 m. ir turėtų būti baigti 2016 m. Dėl jo kūrimo 2011 m. kovo 17 d. su Ispanija pasirašytas susitarimo memorandumas.
               
            
                  2012–2014 m.
               
               
                  SaR paslaugų centro įrengimas
               
               
                  SaR paslaugų centras turėtų būti laipsniškai įrengiamas Tulūzoje (Prancūzija). Darbai turėtų prasidėti 2012 m. ir būti baigti 2014 m. Dėl jo kūrimo su Prancūzija turėtų būti pasirašytas susitarimo memorandumas.
               
            
                  2013–2014 m.
               
               
                  GALILEO veikimo vertinimo centro įrengimas
               
               
                  GALILEO veikimo vertinimo centras turėtų būti laipsniškai įrengiamas vienoje vis dar nepasirinktoje valstybėje narėje ir vietoje. Darbai turėtų prasidėti 2013 m. ir būti baigti 2014 m. Dėl jo kūrimo su susijusia valstybe nare turėtų būti pasirašytas susitarimo memorandumas.
               
            
                  2010 m.
               
               
                  Veikimo orbitoje tikrinimo stoties įrengimas
               
               
                  Veikimo orbitoje tikrinimo stotis įrengta 2010 m. Redu (Belgija). Jos įrengimas – neatskiriama Komisijos ir bendrovės „Spaceopal“2010 m. spalio 25 d. sudarytos sutarties dėl programos GALILEO išdėstymo etapo darbų dalies „Operacijos“ atlikimo dalis.
               
            
                  
                     2009–2014 m.
                  
               
               
                  
                     Antžeminių nuotolinių stočių įrengimas
                  
               
               
                   
               
            
                  2010–2014 m.
               
               
                  TTC stočių įrengimas
               
               
                  TTC stotys buvo įrengtos 2010 m. ir 2011 m. Kirunoje (Švedija) ir Kuru (Prancūzija).
                  2012–2014 m. TTC stotys turėtų būti įrengtos Taityje (Prancūzijos Polinezija), Reunjone (Prancūzija), Numėjoje (Naujoji Kaledonija).
                  Europos kosmoso agentūra ir paslaugos teikėjai sudarė sutartis dėl šių TTC stočių įrengimo.
               
            
                  2009–2014 m.
               
               
                  GSS stočių įrengimas
               
               
                  2009–2011 m. GSS stotys įrengtos Fučine (Italija), Svalbarde (Norvegija), Redu (Belgija), Reunjone (Prancūzija), Kuru (Prancūzija), Numėjoje (Naujoji Kaledonija), Trolyje (Norvegija), Papeetėje (Prancūzijos Polinezija).
                  2012–2014 m. GSS stotys turėtų būti įrengtos Kirunoje (Švedija), Jane Majene (Norvegija), Azorų salose (Portugalija), Kanarų salose (Ispanija), Madeiroje (Portugalija), Kergeleno salose, Adelės žemėje, Sen Pjere ir Mikelone, Volise, Dangun Žengimo Salose, Diego Garsijoje, Malvine.
                  Europos kosmoso agentūra ir paslaugos teikėjai sudarė sutartis dėl šių GSS stočių įrengimo.
               
            
                  2009–2011 m.
               
               
                  ULS stočių įrengimas
               
               
                  2009–2011 m. ULS stotys įrengtos Taityje (Prancūzijos Polinezija), Kuru (Prancūzija), Reunjone (Prancūzija), Naujojoje Kaledonijoje, Svalbarde (Norvegija).
                  Europos kosmoso agentūra ir paslaugos teikėjai sudarė sutartis dėl šių ULS stočių įrengimo.
               
            
                  2012–2013 m.
               
               
                  SaR stočių įrengimas
               
               
                  2012 m. ir 2013 m. SaR stotys turėtų būti įrengtos Svalbarde (Norvegija), Tulūzoje (Prancūzija), Makarije (Kipras), Maspalomase (Ispanija).
                  Europos kosmoso agentūra ir paslaugos teikėjai sudarys sutartis dėl šių SaR stočių įrengimo Svalbarde ir Maspalomase, Komisija ir Kipras pasirašys susitarimo memorandumą dėl Makarijo stoties, Komisija ir paslaugų teikėjas – sutartį dėl stoties Tulūzoje.